LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2008 M. SAUSIO 14 D. ĮSAKYMO NR. 3D-19 „DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „MIŠKININKYSTĖS POTENCIALO ATKŪRIMAS IR PREVENCINIŲ PRIEMONIŲ ĮDIEGIMAS“ ĮGYVENDINIMO TAISYKLIŲ PATVIRTINIMO“ PAKEITIMO

2015 m. balandžio 8 d. Nr. 3D-256

Vilnius

Pakeičiu Lietuvos kaimo plėtros 2007–2013 metų programos priemonės „Miškininkystės potencialo atkūrimas ir prevencinių priemonių įdiegimas“ įgyvendinimo taisykles, patvirtintas Lietuvos Respublikos žemės ūkio ministro 2008 m. sausio 14 d. įsakymu Nr. 3D-19 „Dėl Lietuvos kaimo plėtros 2007–2013 metų programos priemonės „Miškininkystės potencialo atkūrimas ir prevencinių priemonių įdiegimas“ įgyvendinimo taisyklių patvirtinimo“:

1. Papildau 3 punktą nauja dešimtąją pastraipa:

„Žemės ūkio ministerijos informacinė sistema (toliau – ŽŪMIS) – prie Lietuvos Respublikos žemės ūkio ministerijos reguliavimo srities priskirtų institucijų ir įstaigų teikiamų paslaugų informacinė sistema.“

2. Buvusią 3 punkto dešimtąją pastraipą laikau vienuoliktąja pastraipa.

3. Pakeičiu 69 punktą ir jį išdėstau taip:

„69. Spausdintinė (popieriuje teikiama) mokėjimo prašymo forma ir informacija apie pridedamus dokumentus pateikiama Agentūros interneto svetainėje www.nma.lt ir Ministerijos interneto svetainėje www.zum.lt. Elektroniniu būdu pildomas mokėjimo prašymas turi atitikti patvirtintą mokėjimo prašymo formą.“

4. Pakeičiu 74 punktą ir jį išdėstau taip:

„74. Mokėjimo prašymai ir (arba) papildomi dokumentai turi būti pateikti laiku (paramos sutartyje nustatytais terminais) Agentūrai vienu iš šių būdų:

74.1. spausdintine forma. Mokėjimo prašymas ir (arba) papildomi dokumentai turi būti pateikti paramos gavėjo asmeniškai ar per įgaliotą asmenį. Kitais būdais (pvz., paštu, faksu arba elektroniniu paštu) arba kitais adresais pateikti mokėjimo prašymai nebus priimami;

74.2. elektroniniu būdu, naudojantis ŽŪMIS portalo internetine prieiga. Elektroniniu būdu mokėjimo prašymai ir (arba) kiti dokumentai per įgaliotus asmenis nepriimami. Prie mokėjimo prašymo pridedami dokumentai taip pat elektronine forma (jeigu dokumentas pateiktas popieriuje, jis turi būti nuskenuotas ir pateiktas kartu su mokėjimo prašymu).“

Žemės ūkio ministrė	Virginija Baltraitienė